JY LEES NOU Omnia Holdings waarsku oor verlies
1430 keer gelees
Veranderings in die mynboubedryf, waar Omnia 'n verskaffer van plofstof is, het die maatskappy se winsgewendheid geknou. Foto: Verskaf.
Die Suid-Afrikaanse chemikalieë-en-kunsmisvervaardiger Omnia Holdings het sy aandeelhouers vandag gewaarsku dat hy 'n wesensverlies verwag vir die boekjaar tot einde Maart, teenoor die wesensverdienste van R670 miljoen in die vorige boekjaar.
Sy verdienste is geknou deur droogte en wisselvalligheid in die wisselkoers, sê die maatskappy in 'n verklaring op die JSE se nuusdiens, Sens.
Hy sê voorts veranderinge in die mynboubedryf, waar die maatskappy 'n verskaffer van plofstof is, en moeilike internasionale handelstoestande het ook sy winsgewendheid verminder. Die maatskappy sê die verdienste per aandeel sal na verwagting meer as 120% laer wees as in die vorige boekjaar. Die wesensverlies per aandeel sal 59c tot 139c wees, vergeleke met die wesensverdienste per aandeel van 991c 'n jaar gelede.
Die maatskappy het onlangs aangekondig dat hy weens sy skuldvlakke 'n regte-uitgifte van R2 miljard gaan onderneem. Die maatskappy verwag om sy resultate vir die boekjaar op 25 Junie bekend te maak.